Kabinetskommeling – Hervormend
Jesus het na hierdie ete uitgesien: Op die oog af 'n paasfees saam met sy geliefdes, in werklikheid 'n giftige brousel saam met Satan en sondaars.
Húlle sien weer uit na hoe hulle uit Hom gaan geld maak en hoe Hy hulle gaan bevorder.
Jesus vat wyn, dank God en stuur dit om. In Lukas doen Jesus dit twee maal. Hierdie eerste keer noem Hy dit nie sy bloed nie; dis gewone wyn, feestelike drinkgoed. Kom ons vier met dié jaarlikse skaapboud en ongesuurde brood verlossing wat nóú nog hou: louter genade van God af vir sondaars. Die lamsbloed aan ons deurkosyne het ons ongedeerd laat bly, dié nag toe al die Egiptenaars se oudste kinders dood is.
Die tweede beker na die maaltyd smeer sý bloed aan hulle. God se Enigste Seun sal sterf, maar hulle sal bly leef.
Jesus vat ook brood, net een brood, dank weer, breek dit en deel dit aan die sondaars en satans om sy tafel uit. "Dit is my liggaam wat vir julle gegee word," 'n nuwe verbond wat niemand meer met sonde kan dwarsboom nie. Jesus demonstreer dadelik hoekom so 'n nuwe verbond nodig is. Ons is met Satan kop in een mus. "Kyk," sê Hy, so asof hulle die Satan kan sien, in Judas se hand wat Satan soos 'n handskoen dra. "Kyk! Die hand van die man wat My verraai, is saam met Myne hier op die tafel." Hy is een van ons. Hy is ons. Maar hy verander aan die nuwe verbond net mooi niks.
Hulle begin toe bespiegel oor wie van hulle dit kon wees. Die Satan klim onder hulle ook in. Net daar, aan die laaste ete saam met Jesus, baklei hulle oor watter kabinetsposte hulle gaan beklee.
Hoe belangrik ek voel, is altyd die teken dat ek suksesvol die Satan in sonde kan omsit.
Posted on 15 June 2017 27 June 2017 Posted in Gedink oor God, Hervormd, PastoraalTagged Heilige Nagmaal, Judas Iskariot, kabinetsposte, Lukas 22:14-30, Satan